Departement ontken talle Gauteng-onnies word afgelêPanyaza Lesufi, Gautengse LUR vir onderwys. Foto: ANA. Die Gautengse departement van onderwys het Maandag gesê hy verwerp die aantygings van sommige skoolhoofde dat talle onderwysers hulle werk in 2018 gaan verloor. Maroela Media het verlede week berig dat talle hoofde van hoërskole in Gauteng nou inderhaas moet rondskarrel om te verseker dat hulle al hulle onderwysers vir 2018 kan behou en bekostig. Sowat 90% van die openbare hoërskole in die provinsie het ŉ week voor die skole vir die jaar sluit kennis van die departement ontvang dat hulle nie al die posvoorsienings sal kry waarvoor hulle aansoek gedoen het nie. Een skoolhoof wat met Rapport gesels het, sê sy skool het met die jongste postoedeling sewe minder poste en dit kan tot R1,8 miljoen per jaar ekstra kos om dié poste deur die beheerliggaam te finansier. Vyf skole in Pretoria het tussen hulle altesaam 28 poste verloor, terwyl die vakbond Solidariteit sê daar is skole wat tot 13 poste verloor het. Dr. Dirk Hermann, bestuurshoof van Solidariteit, het Sondag gesê die vakbond gaan ŉ dringende hersieningsaansoek by die Noord-Gautengse hooggeregshof indien om die departement se planne stop te sit. Hy het gesê die vakbond is geskok oor die departement se besluit om sy finansiële verknorsing te verlig deur poste te verminder, veral in die lig van die groot behoefte aan gehalte-onderwys. Volgens Steve Mabona, woordvoerder vir dié departement, word daar jaarliks postoewysings gedoen om te verseker skole wat gekrimp en gegroei het, het ŉ regverdige getal onderwysers. “Onderwysers sal nie afgelê word nie, maar na ander skole herontplooi word. Die departement het ook 500 poste goedgekeur om die groei in leerdergetalle in die akademiese jaar 2018 aan te pak,” het hy gesê. Volgens Mabona het die departement reeds meer as 100 appèlaansoeke oor die postoewysings vir 2018 ontvang. Elke skool wat geappelleer het, het reeds terugvoer van die disktrikskantoor op 8 Desember hieroor ontvang. “Dit is oneerlik van sommige hoofde om te beweer hulle het nog nie terugvoer van die departement ontvang nie. Ons is eintlik verstom dat hulle hul tot Solidariteit en die media gewend het, terwyl die departement duidelike kanale verskaf van waar hulle kan appelleer,” het Panyaza Lesufi, LUR van die Gautengse onderwysdepartement, gesê. Lesufi het Solidariteit voorts van kwaadwillige bewering en verdagmakery beskuldig. “Dit is hartseer dat Solidariteit eis dat die departement aan die oorspronklike toekenning van onderwysersposte voldoen, ongeag veranderinge van die leerdergetalle by verskillende skole. Ons is gereed vir hierdie saak om sy loop in die hof te neem,” het Mabona bygevoeg. Dr. Jaco Deacon, adjunkhoof van die Federasie van Beheerliggame van Suid-Afrikaanse Skole (Fedsas), het gesê hoewel dit ontstellend vir skoolhoofde en personeel is om in hierdie laat stadium planne te moet beraam oor poste vir 2018, is dit onwaarskynlik dat daar enige klasse is wat sonder onderwysers sal wees. “Dat die Gautengse onderwysdepartement nou nog sukkel om posvoorsienings vir die komende akademiese jaar af te handel, kan egter net aan swak leierskap en swak beplanning toegeskryf word,” het Deacon gesê. Hy het gesê Gauteng se uitdaging met posvoorsiening vind reeds in talle ander provinsies plaas. Die Vrystaat sukkel al die afgelope vier jaar met ŉ soortgelyke probleem. “Skole moenie nou paniekerig raak nie. Hulle moet die appèlproses sy loop laat neem en op ŉ rasionele basis motiveer hoekom hulle elke onderwyser benodig. Die enigste plek waar skole wel ŉ pos sal verloor, is waar ŉ vakature ontstaan omdat ŉ onderwyser aftree,” het Deacon bygevoeg. Etresia Raubenheimer, provinsiale verteenwoordiger vir die Suid-Afrikaanse onderwysunie (SAOU), het verlede week aan Maroela Media gesê die posvoorsiening vir Gauteng hou nie tred met groeiende leerdergetalle by skole nie. Sy reken die departement is finansieel in die knyp en vandaar die drastiese besnoeiing aan toewysings van personeel by die skole. “Dit plaas die skole in ŉ baie moeilike posisie, want hulle begrotingsvergaderings is klaar afgehandel en nou moet hulle skielik vir nuwe poste beplan.” Raubenheimer het ook gesê die Skolewet vereis dat posvoorsienings reeds op 30 September aan skole voorsien moet word, maar die vakbonde het die eerste posvoorsiening van die departement afgekeur, “want daar was toe nog minder poste vir die skole begroot”. Hugo Vermeulen, hoof van Helpende Hand se Skoleondersteuningsentrum (SOS), het gesê die departement het die skoolhoofde vir die wolwe gegooi omdat beheerliggame se begrotings reeds lankal klaar en gereed vir 2018 is. “’n Vis vrot van sy kop af. Dit dui op uiters swak beplanning en wanbesteding elders. Ons eis Lesufi se kop,” het Vermeulen gesê.